કૅલ્શિયમ, મૅગ્નેશિયમ, ફૉસ્ફરસ, પોટૅશ્યમ અને સોડિયમ શરીર માટેનાં આ પાંચ મહત્વનાં તત્વો નારિયેળપાણીમાં હોય છે; જેને કારણે શરીરને હાઇડ્રેટ કરવાથી લઈને પાચન સુધારવા સુધી અને વજન ઘટાડવા માટે પણ એ ભરપૂર લાભકારી છે. શરીરની અંદર જઈને આ મૅજિકલ ફ્રૂટનું મૅજિકલ પાણી પોતાનું મૅજિક દેખાડે એ તો સમજાય, પરંતુ શરીરની બહાર એટલે સ્કિન પર એ કઈ રીતે વર્ક કરે છે એની ટેક્નિકૅલિટી જણાવતાં અંધેરીમાં ડર્મેટો-કૉસ્મેટોલૉજિસ્ટ તરીકે પ્રૅક્ટિસ કરતાં સ્વાતિ શ્રીવાસ્તવ કહે છે, ‘ન્યુટ્રિશન્સની દૃષ્ટિએ નારિયેળપાણી ખૂબ જ રિચ છે અને આ ન્યુટ્રિશન્સ સ્કિનની બહારના ભાગમાં પણ ખૂબ મહત્વનો રોલ ભજવે છે. નારિયેળની અંદર નૅચરલી થોડુંક ક્રીમી સબસ્ટન્સ હોય છે જે તમારી શુષ્ક ત્વચાને એસેન્શિયલ ઑઇલની જરૂરિયાત પૂરી પાડે છે. નૅચરલી તમારી સ્કિન હાઇડ્રેટેડ હોય તો એમાં ગ્લો આવશે. ત્વચા માટેનો ખોરાક નારિયેળપાણીમાં છે. બીજી એક મહત્વની વાત કે કોઈ પણ ફ્રૂટ હોય એમાં સહેજ માત્રામાં ઍસિડ હોય જ છે. આ માઇલ્ડ પ્રમાણમાં રહેલું ફ્રૂટ-ઍસિડ ત્વચાના ડાઘાઓ પર અસર કરીને એને ધીમે-ધીમે ઝાંખા કરવાનું કામ કરે છે. સ્કિનને સૉફ્ટ કરવાથી લઈને એનો રંગ નિખારવામાં અને ચહેરા પરના ડાઘા દૂર કરવામાં એમ દરેક રીતે એ ફાયદાકારક છે.’